На основу члана 46. Закона о локалној самоуправи („Службени гласник РС“,бр. 129/2007, 83/2014 - др. закон, 101/2016 - др. закон, 47/2018 и 111/2021), члана 68. Статута општине Бачка Топола („Службени лист општине Бачка Топола“, број 5/2019), Програма за рад Савета за безбедност саобраћаја на локалним путевима и улицама у насељеним местима општине Бачка Топола за 2023. годину („Службени лист општине Бачка Топола“, број 6/2023), и Одлуке о расписивању Јавног позива за доделу дечијих ауто-седишта у циљу унапређења безбедности саобраћаја на путевима општине Бачка Топола за 2023. годину („Службени лист општине Бачка Топола“, број 10/2023), Општинско веће општине Бачка Топола дана 15. маја 2023. године расписује

**Ј А В Н И П О З И В**

**ЗА ДОДЕЛУ ДЕЧИЈИХ АУТО-СЕДИШТА У ЦИЉУ УНАПРЕЂЕЊА БЕЗБЕДНОСТИ САОБРАЋАЈА НА ПУТЕВИМА ОПШТИНЕ БАЧКА ТОПОЛА ЗА 2023. ГОДИНУ**

Јавни позив се расписује за родитеље са пребивалиштем на територији општине Бачка Топола, чија су деца рођена у периоду од 1. јануара 2022. године до 1. маја 2023. године и то за доделу ауто-седишта за децу произведених у складу са европским стандардом.

Ауто- седишта за децу за путничка возила су следећих техничких карактеристика:

* ауто-седишта су за децу од 9-36 кг
* безбедносно седиште мора бити хомологовано, односно најмање испуњавати једнообразне техничке услове прописане UNECE правилницима 44/03 или 129.

Критеријуми за доделу ауто-седишта за децу су:

* да један од родитеља детета поседује путничко моторно возило;
* да један од родитеља детета има пребивалиште на територији општине Бачка Топола;
* да је дете рођено у периоду од 1. јануара 2022. до 1. маја 2023. године.

Потребна документација која се подноси уз пријаву:

* доказ о поседовању путничког моторног возила родитеља (очитана саобраћајна дозвола);
* доказ о пребивалишту једног од родитеља детета на територији општине Бачка Топола (очитана лична карта или потврда о пребивалишту);
* извод из матичне књиге рођених детета (фотокопија)
* за незапослене родитеље уверење Националне службе за запошљавање, а за самохране родитеље уверење Центра за социјални рад општине Бачка Топола.

Средства за реализацију Јавног позива опредељена су у буџету општине Бачка Топола, дефинисана Програмом за рад Савета за безбедност саобраћаја на локалним путевима и улицама у насељеним местима општине Бачка Топола за 2023. годину („Службени лист општине Бачка Топола“, бр. 6/2023), а обезбеђена средствима од наплаћених казни за саобраћајне прекршаје на територији општине Бачка Топола. Рок за подношење пријава на јавни позив је 30 дана почев од 15. маја 2023. године до 14. јуна 2023. године.

Неблаговремене пријаве се неће разматрати.

Образац пријаве се може преузети у Услужном центру Општинске управе општине Бачка Топола, сваког радног дана у времену од 8,00 – 14,00 часова или на званичној интернет страници општине Бачка Топола.

Пријаве се достављају ПРЕПОРУЧЕНОМ ПОШИЉКОМ поштом на адресу: Општинска управа општине Бачка Топола, М. Тита бр.30, са назнаком „За доделу ауто седишта за децу“ или лично доставља предајом на писарници на наведеној адреси.

Јавни позив се објављује на званичној интернет страници општине Бачка Топола и на огласној табли у услужном центру Општинске управе Бачка Топола.

Савета за безбедност саобраћаја на локалним путевима и улицама у насељеним местима општине Бачка Топола сачиниће записник који садржи предлог листе подносилаца пријава који испуњавају услове утврђене јавним позивом.

Решење о додели ауто-седишта за децу доноси Општинско веће општине Бачка Топола.

**ДОДЕЛА АУТО-СЕДИШТА ЗА ДЕЦУ ЋЕ СЕ ИЗВРШИТИ НА ОБУЦИ О ПРАВИЛНОМ КОРИШЋЕЊУ И МОНТИРАЊУ АУТО-СЕДИШТА ЗА ДЕЦУ КОЈУ ЋЕ ОДРЖАТИ СТРУЧЊАЦИ ИЗ АГЕНЦИЈЕ ЗА БЕЗБЕДНОСТ САОБРАЋАЈА.**

Предност у додели ауто-седишта за децу имају родитељи близанаца, самохрани и незапослени подносиоци захтева под условом да доставе: за незапослене уверење Националне службе за запошљавање, а за самохране уверење Центра за социјални рад општине Бачка Топола.

Ауто-седишта за децу ће се додељивати по редоследу поднетих пријава – до утрошка буџетских средстава предвиђених за ову намену.

**За сва питања у вези са текстом Јавног позива можете се обратити на мејл адресу peter.sedlar@btopola.org.rs, или на број телефона 024 715-899.**

Република Србија

Аутономна покрајина Војводина Председник Општинског већа

Општина Бачка Топола

ОПШТИНСКО ВЕЋЕ Сатмари Адриан, с.р.

Број: 344-24/2023-V-2

Дана: 15. маја 2023. године

Бачка Топола